Twee bekendes deel babanuusCaroline-Grace en Heinrich Brüssouw saam met hul dogtertjie, Iza Grace (Foto: Facebook) Die sangeres Caroline-Grace Brüssouw en die aktrise Therese Bam (Benade) het albei onlangs opwindende babanuus met hul aanhangers gedeel. Brüssouw het Maandag die nuus gedeel dat haar eerste dogtertjie, Iza Grace, gebore is. Sy en haar oud-Springbokspeler man, Heinrich Brüssouw, het reeds ŉ ouer seuntjie, Marcel. Sy het ŉ foto van haar en Heinrich in die hospitaal op haar sosialemediaplatforms gedeel. “Jy het ons ŉ week vroeër kom verras en ons kan nie die Here genoeg dank vir die mees volmaakte geskenk nie,” het sy daarby geskryf. Therese en Chris Bam (Foto: Facebook) Therese Bam het ook pas aangekondig dat sy en haar man, Chris Bam, ouers gaan word ná drie jaar se sukkel. Nadat dié paartjie talle deskundiges, spesialiste en selfs ŉ eierskenker gekonsulteer het, gaan hulle einde Augustus eindelik ouers word van ŉ babaseuntjie. Therese en Chris bam verwag einde Augustus ‘n babaseuntjie (Foto: Facebook) “Om te sê ons is dankbaar kan nie naastenby verwoord hoe ons voel oor die koms van ons seun nie. Dit was ŉ lang pad, maar ons groot avontuur begin nou eers. Ek sou hierdie pad met geen ander man op die aarde wou aandurf as Chris nie. Hy is reeds ŉ pappa duisend!” skryf sy.